Lapselle
Leiki, lapsi armahin,
 aamun koittehessa,
 Nyt on hetki herttaisin
 kukkain puhjetessa.
 Vuodet vaihtuu toisinaan –
 ken nyt sitä suriskaan?
 Leiki, lapsi armahin,
 aamun koittehessa!

 Poimi ruusut rannalta,
 taita toivon lilja,
 hohtohelmet sannalta!
 ne sun peltos vilja.
 Kerran niitä tarvitaan –
 kätke aartehesi vaan!
 Poimi ruusut rannalta,
 taita toivon lilja

 Kerran sunkin päiväs saa
 kukkakumpuin takaa.
 Leikit lapsen lopettaa
 elon kiista vakaa.
 Nouse silloin sotimaan
 eestä kalliin kotimaan!
 leikit lapsen lopettaa
 elon kiista vakaa.

 Kun sun kaunis päiväs saa
 kukkakumpuin takaa,
 monta lahjaa ihanaa
 voit sä silloin jakaa:
 sorron, murheen murtamaa
 voit sä kenties lohduttaa
 sekä niitä nostattaa,
 jotka maassa makaa.

1900.